32010R1118
L 317/5
SLUŽBENI LIST EUROPSKE UNIJE
UREDBA KOMISIJE (EU) br. 1118/2010
od 2. prosinca 2010.
o odobrenju diklazurila kao dodatka hrani za životinje za tovne piliće (nositelj odobrenja Janssen Pharmaceutica NV) i izmjeni Uredbe (EZ) br. 2430/1999
(Tekst značajan za EGP)
EUROPSKA KOMISIJA,
uzimajući u obzir Ugovor o funkcioniranju Europske unije,
uzimajući u obzir Uredbu (EZ) br. 1831/2003 Europskog parlamenta i Vijeća od 22. rujna 2003. o dodacima hrani za životinje (1), a posebno njezin članak 9. stavak 2.,
budući da:
(1)
Uredbom (EZ) br. 1831/2003 propisuje se odobravanje dodataka hrani za životinje te osnova i postupci za izdavanje takvog odobrenja. Člankom 10. navedene Uredbe propisuje se ponovna procjena dodataka hrani za životinje odobrenih u skladu s Direktivom Vijeća 70/524/EEZ (2).
(2)
Diklazuril, CAS br. 101831-37-2, odobren je na 10 godina u skladu s Direktivom 70/524/EEZ kao dodatak hrani za životinje za korištenje kod tovnih pilića, pilenki nesilica do 16 tjedana i pura do 12 tjedana Uredbom Komisije (EZ) br. 2430/1999 (3). Navedeni je dodatak hrani za životinje naknadno upisan u Registar Zajednice dodataka hrani za životinje kao postojeći proizvod, u skladu s člankom 10. stavkom 1. Uredbe (EZ) br. 1831/2003.
(3)
U skladu s člankom 10. stavkom 2. Uredbe (EZ) br. 1831/2003 u vezi s člankom 7. navedene Uredbe, podnesen je zahtjev za ponovnu procjenu diklazurila kao dodatka hrani za životinje za tovne piliće, zahtijevajući da se navedeni dodatak uvrsti u kategoriju dodataka hrani za životinje „Kokcidiostatici i histomonostatici”. Navedenom zahtjevu priloženi su traženi podaci i dokumenti u skladu s člankom 7. stavkom 3. Uredbe (EZ) br. 1831/2003.
(4)
Europska agencija za sigurnost hrane (dalje u tekstu Agencija) u mišljenju od 23. lipnja 2010. zaključila je da, pod predloženim uvjetima korištenja, diklazuril nema nepovoljan učinak na zdravlje životinja, zdravlje potrošača ili okoliš te da je navedeni dodatak učinkovit u kontroliranju kokcidioze kod tovnih pilića (4). Zaključila je da ne postoji zabrinutost za sigurnost pod uvjetom da se poduzimaju odgovarajuće zaštitne mjere. Agencija je također potvrdila izvješće o analitičkoj metodi dodatka u hrani za životinje koje je dostavio Referentni laboratorij Zajednice osnovan Uredbom (EZ) br. 1831/2003.
(5)
Procjena diklazurila pokazuje da su ispunjeni uvjeti za odobrenje, kako je previđeno člankom 5. Uredbe (EZ) br. 1831/2003. U skladu s tim, potrebno je odobriti korištenje tog dodatka hrani za životinje, kako je definirano u Prilogu ovoj Uredbi.
(6)
Kao posljedica davanja novog odobrenja u skladu s Uredbom (EZ) br. 1831/2003, odredbe o diklazurilu za tovne piliće u Uredbi (EZ) br. 2430/1999 treba brisati.
(7)
Kako promjene uvjeta odobrenja nisu povezane sa sigurnosnim razlozima, primjereno je dopustiti prijelazno razdoblje za raspolaganje postojećim zalihama premiksa i krmne smjese.
(8)
Mjere predviđene u ovoj Uredbi u skladu su s mišljenjem Stalnog odbora za prehrambeni lanac i zdravlje životinja,
DONIJELA JE OVU UREDBU:
Članak 1.
Pripravak naveden u Prilogu koji pripada kategoriji dodataka hrani za životinje „Kokcidiostatici i histomonostatici” odobrava se kao dodatak hrani za životinje pod uvjetima utvrđenima u tom Prilogu.
Članak 2.
U Prilogu I. Uredbi (EZ) br. 2430/1999 unos pod identifikacijskim brojem dodatka hrani za životinje E 771 u vezi s diklazurilom za tovne piliće, briše se.
Članak 3.
Premiksi i krmne smjese koji sadrže diklazuril označeni u skladu s Direktivom 70/524/EEZ mogu se i dalje stavljati na tržište i koristiti do isteka zaliha.
Članak 4.
Ova Uredba stupa na snagu dvadesetog dana od dana objave u Službenom listu Europske unije.
Ova je Uredba u cijelosti obvezujuća i izravno se primjenjuje u svim državama članicama.
Sastavljeno u Bruxellesu 2. prosinca 2010.